CELEX: 52017PC0169
Language: fi
Date: 2017-04-07
Title: Ehdotus NEUVOSTON TÄYTÄNTÖÖNPANOPÄÄTÖS luvan antamisesta Italian tasavallalle soveltaa yhteisestä arvonlisäverojärjestelmästä annetun direktiivin 2006/112/EY 206 ja 226 artiklasta poikkeavaa erityistoimenpidettä

EUROOPAN KOMISSIO
            Bryssel 7.4.2017
            COM(2017) 169 final
            2017/0078(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            luvan antamisesta Italian tasavallalle soveltaa yhteisestä arvonlisäverojärjestelmästä annetun direktiivin 2006/112/EY 206 ja 226 artiklasta poikkeavaa erityistoimenpidettä
            
               
         
         
            
               PERUSTELUT
            
            
               Neuvosto voi yhteisestä arvonlisäverojärjestelmästä 28 päivänä marraskuuta 2006 annetun direktiivin 2006/112/EY, jäljempänä ”alv-direktiivi”, 395 artiklan 1 kohdan mukaisesti antaa yksimielisesti komission ehdotuksesta jäsenvaltiolle luvan soveltaa mainitun direktiivin säännöksistä poikkeavia erityistoimenpiteitä arvonlisäveron kantamisen yksinkertaistamiseksi tai tietyntyyppisten verovilppien tai veron kiertämisen estämiseksi.
            
            
               Italian tasavalta pyysi komissiossa 16. helmikuuta 2017 vastaanotetuksi kirjatussa kirjeessä lupaa jatkaa alv-direktiivin 206 ja 226 artiklasta poikkeavaa toimenpidettä, joka liittyy viranomaisille luovutettavien tavaroiden ja niille suoritettavien palvelujen arvonlisäveron maksamiseen ja laskutusvaatimuksiin. Italia pyysi lisäksi luvan laajentamista siten, että alv-direktiivin 206 ja 226 artiklasta poikkeavaa toimenpidettä sovellettaisiin myös silloin, kun tavaroita luovutetaan ja palveluja suoritetaan keskus- tai paikallishallinnon viranomaisten määräysvallassa oleville yrityksille ja eräille pörssiyhtiöille. Komissio antoi alv-direktiivin 395 artiklan 2 kohdan mukaisesti Italian tasavallan hakemuksen tiedoksi muille jäsenvaltioille 15. maaliskuuta 2017 päivätyllä kirjeellä. Komissio ilmoitti 16. maaliskuuta 2017 päivätyllä kirjeellä Italian tasavallalle, että sillä oli kaikki hakemuksen arviointia varten tarvittavat tiedot.
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Tilastollisten tarkastusten järjestelmän käyttöönoton jälkeen Italia havaitsi vakavia alv-petoksia tavaroiden luovutuksissa ja palvelujen suorituksissa viranomaisille. Niiden estämiseksi Italia pyysi vuonna 2014, että viranomaisille luovutettavien tavaroiden ja niille suoritettavien palvelujen arvonlisäveroa ei enää maksettaisi luovuttajalle tai suorittajalle, vaan veroviranomaisten erilliselle suljetulle pankkitilille.
            
            
               Poikkeus myönnettiin neuvoston täytäntöönpanopäätöksellä (EU) 2015/1401
                  1
                31. joulukuuta 2017 asti. Päätöksen perusteella Italia sai luvan poiketa alv-direktiivin 206 artiklasta, joka koskee arvonlisäveron maksamista, ja alv-direktiivin 226 artiklasta, joka koskee laskutussääntöjä.
            
            
               Italia pyysi poikkeusta rajoitetuksi ajaksi, jotta se voisi järjestää ja panna täytäntöön asianmukaiset valvontatoimenpiteet ja hyödyntää täysin sähköisistä laskuista saatavat tiedot. Viranomaisille luovutettavista tavaroista ja niille suoritettavista palveluista vaaditaan nyt sähköinen lasku, joten yksittäisiä liiketoimia ja viranomaisten tekemistä hankinnoista maksettaviksi tulevia tarkkoja alv-määriä voidaan valvoa reaaliajassa. Näin ollen Italian pitäisi voida tehdä tällä alalla tarkastuksia perinteisillä valvontatekniikoilla tarvitsematta poiketa alv-direktiivistä.
            
            
               Italian antamien tietojen mukaan veroviranomaiset alkoivat saada huomattavasti tietoa laskuliikenteestä, kun viranomaisille luovutettavien tavaroiden ja niille suoritettavien palvelujen sähköinen laskutus otettiin käyttöön. Tämän ansiosta liiketoimia ja niihin liittyviä alv-määriä voidaan nyt valvoa. Yksi käytössä olevan valvontajärjestelmän osista – velvoite ilmoittaa veroviranomaisille tiedot kaikista toimitetuista ja vastaanotetuista laskuista – otettiin kuitenkin käyttöön vasta 1. tammikuuta 2017. Käytäntö on vielä pitkälti käynnistysvaiheessa, ja tarvitaan lisää aikaa, jotta se alkaisi toimia tehokkaasti ja kannustaa veronmaksajia noudattamaan verovelvoitteitaan tunnollisemmin. Tämän vuoksi Italia ei saa järjestettyä ja pantua täytäntöön asianmukaisia valvontatoimenpiteitä ennen kuin nykyisen poikkeavan toimenpiteen voimassaolo päättyy 31. joulukuuta 2017. Italian tasavalta pyysi komissiossa 16. helmikuuta 2017 vastaanotetuksi kirjatussa kirjeessä, että nykyistä alv-direktiivin 206 ja 226 artiklasta poikkeavaa toimenpidettä, joka koskee tavaroiden luovutuksia ja palvelujen suorituksia viranomaisille, jatkettaisiin vuoden 2020 loppuun asti.
            
            
               Italia havaitsi myös, että viranomaisten määräysvallassa oleville yrityksille ja pienelle 40 pörssiyhtiön ryhmälle luovutettavissa tavaroissa ja suoritettavissa palveluissa oli syyllistytty verovilppiin. Tällaisen verovilpin torjumiseksi ja julkisten tulojen alv-menetysten lopettamiseksi Italia pyysi komissiossa 16. helmikuuta 2017 vastaanotetuksi kirjatussa kirjeessä, että alv-direktiivin 206 ja 226 artiklasta poikkeava toimenpide laajennettaisiin koskemaan myös tavaroiden luovuttamista ja palvelujen suorittamista edellä mainituille tahoille, joita Italia pitää yhtä luotettavina kuin viranomaisia. Näihin tahoihin kuuluu sekä keskus- tai paikallishallinnon viranomaisten määräysvallassa olevia yrityksiä että noin 40 pörssiyhtiötä. Yhteensä yrityksiä on noin 2 400. Italia odottaa, että laajentamalla erissä maksamisen koskemaan kyseisiä yrityksiä voidaan puuttua verovilppiin, johon kyseisille tahoille tavaroita luovuttavat ja palveluja suorittavat toimijat syyllistyvät jättäessään arvonlisäveron maksamatta, ja näin kasvattaa alv-tuloja.
            
            
               Kesäkuussa 2016 Italia esitti neuvoston täytäntöönpanopäätöksen (EU) 2015/1401 3 artiklan 2 kohdan mukaisen kertomuksen. Kertomuksen mukaan Italiassa käyttöön otettu erissä maksaminen on kasvattanut alv-tuloja jopa enemmän kuin toimenpidettä käyttöön otettaessa arvioitiin. Kertomuksessa todetaan myös, että toimenpide ei ole vaikuttanut kielteisesti tavaroiden luovuttajien ja palvelujen suorittajien alv-palautuksiin. Toimenpide on Italian mukaan osoittautunut tehokkaaksi keinoksi puuttua perusteellisesti kaikenlaiseen verovilppiin, johon viranomaisille tavaroita luovuttavat ja palveluja suorittavat toimijat syyllistyvät jättäessään arvonlisäveron maksamatta.
            
            
               Italian antamien tietojen mukaan lisävalvontatoimenpiteet ovat olleet Italiassa käytössä 1. tammikuuta 2017 alkaen. Niitä ovat vapaaehtoinen kirjanpitojärjestelmä, josta käytetään nimitystä ”sähköinen laskutus”, sekä velvoite ilmoittaa veroviranomaisille tiedot toimitetuista ja vastaanotetuista laskuista. Viimeksi mainittua tullaan soveltamaan myös yrityksiin, joihin poikkeusta on pyydetty laajennettavan, ja näille yrityksille tavaroita luovuttaviin ja palveluja suorittaviin toimijoihin. Valvontatoimien avulla Italian veroviranomaiset voivat vertailla toimijoiden ilmoittamia liiketoimia ja valvoa suoritettuja alv-maksuja. Valvontatoimenpiteet ovat kuitenkin vielä käynnistysvaiheessa, ja tarvitaan lisää aikaa, jotta voidaan arvioida, miten tehokkaasti ne kannustavat veronmaksajia noudattamaan verovelvoitteitaan. Italia arvioi tulevina vuosina valvontatoimien tehokkuutta ja sitä, tarvitseeko poikkeuksen voimassaoloa jatkaa. 
            
            
               Yksi toimenpiteen vaikutuksista on se, että koska tavaroiden luovuttajat ja palvelujen suorittajat ovat verovelvollisia, ne eivät pysty kuittaamaan tuotantopanoksista maksamaansa arvonlisäveroa luovutuksistaan ja suorituksistaan saamalla arvonlisäverolla. Ne voivat joutua tilanteeseen, jossa niillä on jatkuvasti verosaatavia ja niiden on haettava alv-palautusta verohallinnolta. Toisaalta Italia sallii tietyin edellytyksin, että tavaroiden luovuttajat ja palvelujen suorittajat kuittaavat asiakkailtaan saamatta jääneet arvonlisäverot muilla Italiassa maksettavilla veroilla. Tämä lieventää kassavirtaongelmia, joita Italiaan veronsa maksaville yrityksille saattaisi muutoin koitua.
            
            
               Kun nykyinen poikkeus otettiin käyttöön, Italia uudisti alv-palautusjärjestelmänsä
                  2
               . Italia totesi neuvoston täytäntöönpanopäätöksen (EU) 2015/1401 3 artiklan 2 kohdan edellyttämässä, kesäkuussa 2016 esitetyssä kertomuksessa, että sen alv-palautusjärjestelmä toimii moitteettomasti ja että vaikka palautusmenettelyjen tarkkaa kestoa on mahdotonta arvioida tarkasti, voidaan perustellusti sanoa, etteivät alv-palautukset keskimäärin kestä yli kolmea kuukautta. Lisäksi Italian antamien tietojen mukaan viranomaisille tavaroita luovuttavat ja palveluja suorittavat toimijat ovat palautusten käsittelyssä ensisijaisessa asemassa, joten ne saavat palautukset vielä lyhyemmässä ajassa. Italian mukaan on odotettavissa, että voimaan tulleilla uusilla säännöillä pystytään asianmukaisesti käsittelemään mahdollisesti lisääntyvät alv-palautukset.
            
            
               Kun otetaan huomioon poikkeuksen laajentaminen ja yritysten huoli alv-palautuksista, on tärkeää huolehtia poikkeuksen edellyttämästä seurannasta, jossa tulisi erityisesti keskittyä siihen, miten toimenpide vaikuttaa alv-petosten määrään ja toimenpiteen piiriin kuuluvien verovelvollisten alv-palautuksiin. Italiaa pyydetään siksi esittämään alv-palautusmenettelystä kertomus, jossa käsitellään poikkeuksen piiriin kuuluvien tavaroiden luovuttajien ja palvelujen suorittajien (verovelvollisten) tilannetta viisitoista kuukautta toimenpiteen voimaantulon jälkeen. Kertomuksessa olisi varsinkin esitettävä tilastoja siitä, miten kauan alv-palautusten maksaminen näille verovelvollisille keskimäärin kestää, ja kuvattava mahdollisia muita tässä yhteydessä esiin tulleita ongelmia. Kertomuksessa olisi myös osoitettava, miten tehokkaasti käyttöön otetut toimenpiteet torjuvat poikkeuksen piiriin kuuluviin tavaroiden luovutuksiin ja palvelusuorituksiin liittyvää verovilppiä.
            
            
               Poikkeusta pyydetään ajalle 1. toukokuuta 2017 – 30. huhtikuuta 2020. 
            
            
               •Yhdenmukaisuus muiden alaa koskevien politiikkojen säännösten kanssa
            
            
               Alv-direktiivin 206 artiklan mukaan verovelvollisen, joka on veronmaksuvelvollinen, on maksettava arvonlisäveron nettomäärä arvonlisäveroilmoituksen antamisen yhteydessä. Jotta tavaroiden luovutusten ja palvelusuoritusten arvonlisäveron maksuvelvollisuus voitaisiin siirtää pyydetyllä tavalla asiakkaille (viranomaisille, keskus- tai paikallishallinnon viranomaisten määräysvallassa oleville yrityksille ja pörssiyhtiöille), tästä artiklasta on poikettava. Samoin on poikettava alv-direktiivin 226 artiklasta sen suhteen, mitä kauppalaskuihin merkittäviä tietoja voidaan enintään vaatia verovelvollisilta tavaroiden luovuttajilta ja palvelujen suorittajilta. Näin sallitaan erityisen lisämaininnan merkitseminen kauppalaskuun siitä, että arvonlisävero on maksettava erillisille tilille eikä tavaroiden luovuttajalle tai palvelun suorittajalle.
            
            
               
                  Poikkeus voidaan myöntää alv-direktiivin 395 artiklan perusteella arvonlisäveron kantamisen yksinkertaistamiseksi tai tietyntyyppisen verovilpin tai veron kiertämisen estämiseksi. Italia pyysi poikkeusta verovilpin torjumiseksi tavaroiden luovutuksissa ja palvelusuorituksissa viranomaisille, keskus- tai paikallishallinnon viranomaisten määräysvallassa oleville yrityksille ja pörssiyhtiöille. Italian antamien tietojen perusteella poikkeus on yhdenmukainen muiden alaa koskevien politiikkojen säännösten kanssa.
               
            
         
         
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               Alv-direktiivin 395 artikla.
            
            
               •Toissijaisuusperiaate (jaetun toimivallan osalta) 
            
            
               Kun otetaan huomioon ehdotuksen perustana oleva alv-direktiivin säännös, ehdotus kuuluu unionin yksinomaiseen toimivaltaan. Sen vuoksi toissijaisuusperiaatetta ei sovelleta.
            
            
               •Suhteellisuusperiaate
            
            
               Ehdotus on suhteellisuusperiaatteen mukainen seuraavista syistä: 
            
            
               Päätös koskee jäsenvaltiolle sen omasta pyynnöstä annettavaa lupaa, eikä siihen liity velvollisuuksia.
            
            
               Koska poikkeus on ajallisesti rajattu ja se koskee vain julkista sektoria, valtion määräysvallassa olevia yrityksiä ja pörssiyhtiöitä, voidaan katsoa, että sitä sovelletaan alaan, jolla verovilppi aiheuttaa huomattavia ongelmia. Näin ollen erityistoimenpide on oikeassa suhteessa tavoitteeseen eli siihen nähden, että tarkoituksena on estää verovilppiä. 
            
            
               Italiaa pyydetään ottamaan huomioon yritysten alv-palautuksia koskevat huolenaiheet esittämällä alv-palautusmenettelystä kertomus, jossa käsitellään poikkeuksen piiriin kuuluvien tavaroiden luovuttajien ja palvelujen suorittajien (verovelvollisten) tilannetta viisitoista kuukautta toimenpiteen voimaantulon jälkeen. Italia on myös vakuuttanut, että poikkeuksen piiriin kuuluvat tavaroiden luovuttajat ja palvelujen suorittajat saavat palautusten käsittelyssä ensisijaisen aseman. Poikkeuksen piiriin kuuluvien verovelvollisten tekemien veronpalautuspyyntöjen määrästä ja toteutuneista palautusajoista olisi toimitettava yksityiskohtaiset tiedot ja tilastotiedot.
            
            
               Italia on yhteydessä komissioon alv-palautusmenettelystä. Moniin palautusten käsittelyä parantaviin toimenpiteisiin on jo ryhdytty, ja Italia on valmis panemaan ne täytäntöön. Italia on vakuuttanut komissiolle, että Italian viranomaiset kiinnittävät erityistä huomiota erissä maksamisen piiriin kuuluvien tavaroiden luovuttajien ja palvelujen suorittajien tilanteeseen. 
            
            
               •Sääntelytavan valinta
            
            
               
                  Ehdotettu sääntelytapa: neuvoston täytäntöönpanopäätös.
               
               
                  Alv-direktiivin 395 artiklan mukaan yhteisistä alv-säännöistä voidaan poiketa vain, jos neuvosto antaa siihen luvan yksimielisellä päätöksellä, jonka se tekee komission ehdotuksesta. Neuvoston täytäntöönpanopäätös on parhaiten soveltuva sääntelytapa, koska se voidaan osoittaa yksittäiselle jäsenvaltiolle.
               
               
                  Koska pyydetty poikkeus olisi soveltamisalaltaan ja -ajaltaan päällekkäinen nykyisen Italialle neuvoston täytäntöönpanopäätöksellä (EU) 2015/1401 myönnetyn poikkeuksen kanssa, viimeksi mainittu päätös kumotaan ja korvataan tällä uudella täytäntöönpanopäätöksellä.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Vaikutustenarviointi
            
            
               Ehdotetun neuvoston täytäntöönpanopäätöksen tarkoituksena on jatkaa alv-direktiivin 206 ja 226 artiklasta poikkeavan, viranomaisille luovutettavia tavaroita ja niille suoritettavia palveluja koskevan toimenpiteen soveltamista kolmella vuodella. Sen tarkoituksena on myös laajentaa poikkeuksen soveltamisala koskemaan keskus- tai paikallishallinnon viranomaisten määräysvallassa oleville yrityksille ja noin 40 pörssiyhtiölle (yhteensä noin 2 400 yritykselle) luovutettavia tavaroita ja suoritettavia palveluja. Jatkettu ja laajennettu toimenpide koskee noin 640 000:ta tavaroiden luovuttajaa ja palvelujen suorittajaa. Ehdotetussa neuvoston täytäntöönpanopäätöksessä edellytetään, että arvonlisävero maksetaan erilliselle verohallinnon pankkitilille. Sillä pyritään ensisijaisesti torjumaan verovilppiä, johon mainituille tahoille tavaroita luovuttavat ja palveluja suorittavat toimijat syyllistyvät jättäessään arvonlisäveron maksamatta. Italian tällä hetkellä soveltama toimenpide, joka koskee luovutuksia ja suorituksia viranomaisille, on vaikuttanut tähän tarkoitukseen tehokkaalta keinolta.
            
            
               Tämän järjestelmän piiriin kuuluvat tavaroiden luovuttajat ja palvelujen suorittajat eivät kuitenkaan saa arvonlisäveroa asiakkailtaan, joten niiden on usein haettava alv-palautusta, elleivät ne voi kuitata arvonlisäveroa muilla Italiassa maksettavilla veroilla. Jotta tällaisille – erityisesti Italian ulkopuolelle sijoittautuneille – verovelvollisille ei aiheutuisi kielteisiä vaikutuksia, veronpalautusjärjestelmän on ensiarvoisen tärkeää toimia moitteettomasti ja nopeasti. Italian mukaan sen alv-palautusjärjestelmä toimii moitteettomasti eivätkä alv-palautukset keskimäärin kestä yli kolmea kuukautta. On myös odotettavissa, että voimaan tulleilla uusilla säännöillä pystytään asianmukaisesti käsittelemään mahdollisesti lisääntyvät alv-palautukset. Lisäksi Italian antamien tietojen mukaan viranomaisille tavaroita luovuttavat ja palveluja suorittavat toimijat ovat palautusten käsittelyssä ensisijaisessa asemassa, joten ne saavat palautukset vielä nopeammin kuin edellä mainitun kolmen kuukauden kuluessa. 
            
            
               4.TALOUSARVIOVAIKUTUKSET
            
         
         
            
               
                  Toimenpiteellä ei ole kielteisiä vaikutuksia alv:sta saataviin unionin omiin varoihin.
               
            
            
               2017/0078 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               luvan antamisesta Italian tasavallalle soveltaa yhteisestä arvonlisäverojärjestelmästä annetun direktiivin 2006/112/EY 206 ja 226 artiklasta poikkeavaa erityistoimenpidettä
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  3
                ja erityisesti sen 395 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Neuvoston täytäntöönpanopäätöksen (EU) 2015/1401
                  4
                nojalla Italialla on lupa edellyttää, että viranomaiset maksavat niille luovutettavista tavaroista ja niille suoritettavista palveluista kannettavan arvonlisäveron veroviranomaisten erilliselle suljetulle pankkitilille. Toimenpide poikkeaa direktiivin 2006/112/EY 206 ja 226 artiklasta arvonlisäveron maksamisen ja laskutussääntöjen osalta. 
            
            
               (2)Italia pyysi luvan jatkamista komissiossa 16 päivänä helmikuuta 2017 vastaanotetuksi kirjatussa kirjeessä. Samalla Italia pyysi, että poikkeuksen soveltamisala laajennettaisiin koskemaan tavaroiden luovutuksia ja palvelusuorituksia keskus- tai paikallishallinnon viranomaisten määräysvallassa oleville yrityksille ja eräille pörssiin listautuneille yhtiöille.
            
            
               (3)Komissio ilmoitti 15 päivänä maaliskuuta 2017 päivätyllä kirjeellä muille jäsenvaltioille Italian esittämästä pyynnöstä. Se ilmoitti Italialle 16 päivänä maaliskuuta 2017 päivätyllä kirjeellä saaneensa kaikki pyynnön arviointiin tarvitsemansa tiedot.
            
            
               (4)Italia otti käyttöön lisävalvontatoimenpiteitä, joiden avulla veroviranomaiset voivat vertailla toimijoiden ilmoittamia liiketoimia ja valvoa valtion suljetuille pankkitileille suoritettuja arvonlisäveromaksuja. Valvontatoimenpiteet ovat kuitenkin vielä käynnistysvaiheessa, ja tarvitaan lisää aikaa, jotta voidaan arvioida, miten tehokkaasti ne kannustavat veronmaksajia noudattamaan verovelvoitteitaan. Tämän vuoksi Italia ei saa järjestettyä ja pantua täytäntöön asianmukaisia valvontapoliittisia toimenpiteitä ennen kuin täytäntöönpanopäätöksen (EU) 2015/1401 voimassaolo päättyy 31 päivänä joulukuuta 2017. Siksi Italia pyysi, että poikkeuksen voimassaoloa jatkettaisiin.
            
            
               (5)Italia on havainnut petoksia, kun tavaroita on luovutettu ja palveluja on suoritettu muille keskus- tai paikallishallinnon viranomaisten määräysvallassa oleville yrityksille ja useille pörssiin listautuneille yhtiöille. Puuttuakseen verovilppiin, johon kyseisille tahoille tavaroita luovuttavat ja palveluja suorittavat toimijat syyllistyvät jättäessään arvonlisäveron maksamatta, Italia pyytää lupaa poiketa direktiivin 2006/112/EY 206 artiklasta ja edellyttää, että myös keskus- tai paikallishallinnon viranomaisten määräysvallassa olevat yritykset ja 40 pörssiin listautunutta yhtiötä maksavat niille luovutettavista tavaroista ja niille suoritettavista palveluista kannettavan arvonlisäveron veroviranomaisten erilliselle suljetulle pankkitilille. Lisäksi on tarpeen poiketa direktiivin 2006/112/EY 226 artiklasta, jotta laskuun voidaan lisätä erityismerkintä, jonka mukaan arvonlisävero on maksettava kyseiselle erityistilille. 
            
            
               (6)Yksi toimenpiteen vaikutuksista on se, että koska tavaroiden luovuttajat ja palvelujen suorittajat ovat verovelvollisia, ne eivät pysty kuittaamaan tuotantopanoksista maksamaansa arvonlisäveroa luovutuksistaan ja suorituksistaan saamalla arvonlisäverolla. Ne voivat joutua tilanteeseen, jossa niillä on jatkuvasti verosaatavia ja niiden on haettava arvonlisäveron palautusta verohallinnolta. Italia osoitti neuvoston täytäntöönpanopäätöksen (EU) 2015/1401 3 artiklan 2 kohdan edellyttämässä, kesäkuussa 2016 esitetyssä kertomuksessa, että sen arvonlisäveron palautusjärjestelmä toimii moitteettomasti ja etteivät arvonlisäveron palautukset keskimäärin kestä yli kolmea kuukautta. Lisäksi Italian antamien tietojen mukaan viranomaisille tavaroita luovuttavat ja palveluja suorittavat toimijat olivat palautusten käsittelyssä ensisijaisessa asemassa, joten ne saivat palautukset vielä lyhyemmässä ajassa. Italian mukaan on odotettavissa, että voimaan tulleilla uusilla säännöillä pystytään asianmukaisesti käsittelemään mahdollisesti lisääntyvät arvonlisäveron palautukset. 
            
            
               (7)Italia on vuodesta 2014 alkaen edellyttänyt, että viranomaisille luovutettavista tavaroista ja niille suoritettavista palveluista laaditaan sähköinen lasku. Tämän ansiosta kyseistä alaa voidaan tulevaisuudessa valvoa moitteettomasti, kun asianmukaiset sähköisesti saatavilla oleviin tietoihin perustuvat valvontamenettelyt on kehitetty ja otettu käyttöön. Lisävalvontatoimenpiteet ovat olleet Italiassa käytössä 1 päivästä tammikuuta 2017 alkaen. Niitä ovat vapaaehtoinen kirjanpitojärjestelmä, josta käytetään nimitystä ’sähköinen laskutus’, sekä velvoite ilmoittaa toimitetut ja vastaanotetut laskut veroviranomaisille. Viimeksi mainittua sovellettaisiin myös poikkeuksen piiriin kuuluviin yrityksiin ja niille tavaroita luovuttaviin ja palveluja suorittaviin toimijoihin. Valvontatoimien avulla Italian veroviranomaiset voisivat vertailla toimijoiden ilmoittamia liiketoimia ja valvoa suoritettuja arvonlisäveromaksuja. Kun järjestelmä on otettu kokonaisuudessaan käyttöön, direktiivistä 2006/112/EY poikkeamiseen ei pitäisi olla enää tarvetta. Sen vuoksi Italia on vakuuttanut, ettei se hae poikkeavalle toimenpiteelle jatkoa.
            
            
               (8)Pyydetty poikkeus olisi myönnettävä rajoitetuksi ajaksi, jotta voidaan arvioida, onko erityistoimenpide aiheellinen ja tehokas.
            
            
               (9)Jotta voitaisiin taata poikkeuksen edellyttämä seuranta, jonka tulisi erityisesti kohdistua siihen, miten poikkeus vaikuttaa sen piiriin kuuluvien verovelvollisten arvonlisäveron palautuksiin, Italian olisi 15 kuukauden kuluessa poikkeavan toimenpiteen voimaantulosta Italiassa annettava komissiolle kertomus verovelvollisille maksettavien arvonlisäveron palautusten kokonaistilanteesta ja erityisesti palautuksiin keskimäärin kuluvasta ajasta sekä siitä, miten tehokkaasti käyttöön otetut toimenpiteet vähentävät verovilppiä asianomaisilla aloilla. Italian olisi jatkettava uudistuksia, jotta arvonlisäveron palautusmenettely saataisiin toimimaan sujuvasti ja nopeasti. 
            
            
               (10)Poikkeus on oikeassa suhteessa tavoitteisiin nähden, koska sen soveltamisaika on rajallinen ja se koskee vain aloja, joilla verovilppi aiheuttaa suuria ongelmia. Poikkeus ei myöskään aiheuta sellaista vaaraa, että veropetokset siirtyisivät muille aloille tai muihin jäsenvaltioihin.
            
         
         
            
               (11)Poikkeus ei aiheuta kielteisiä vaikutuksia lopullisessa kulutusvaiheessa kannettavan veron kokonaismäärään, eikä se vaikuta arvonlisäverosta saataviin unionin omiin varoihin. 
            
            
               (12)Täytäntöönpanopäätös (EU) 2015/1401 olisi kumottava,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Poiketen siitä, mitä direktiivin 2006/112/EY 206 artiklassa säädetään, Italialle annetaan lupa säätää, että vastaanottajan on maksettava arvonlisävero verohallinnon erilliselle suljetulle pankkitilille, kun tavaroita luovutetaan ja palveluja suoritetaan seuraaville tahoille:
            
            
               –viranomaiset;
            
            
               –Italian siviililain (Codice Civile) 2359 artiklassa tarkoitetut viranomaisten määräysvallassa olevat yritykset; 
            
            
               –pörssiin listautuneet yhtiöt, joita koskevan luettelon Italia julkaisee Italian virallisessa lehdessä (Gazzetta Ufficiale), kun tämä päätös on tullut voimaan. Luetteloa päivitetään tarvittaessa vuosittain. 
            
            
               2 artikla
            
            
               Poiketen siitä, mitä direktiivin 2006/112/EY 226 artiklassa säädetään, Italialle annetaan lupa edellyttää, että 1 artiklassa luetelluille tahoille luovutettavista tavaroista ja niille suoritettavista palveluista laadittaviin laskuihin lisätään erityismerkintä siitä, että arvonlisävero on maksettava verohallinnon erilliselle suljetulle pankkitilille.
            
            
               3 artikla
            
            
               Italian on ilmoitettava 1 ja 2 artiklassa tarkoitetut kansalliset toimenpiteet komissiolle. 
            
            
               Italian on 15 kuukauden kuluessa 1 ja 2 artiklassa tarkoitettujen toimenpiteiden voimaantulosta Italiassa laadittava komissiolle kertomus näiden toimenpiteiden soveltamisalaan kuuluville verovelvollisille maksettavien arvonlisäveron palautusten kokonaistilanteesta sekä erityisesti veronpalautusmenettelyyn keskimäärin kuluvasta ajasta ja siitä, miten tehokkaasti toimenpiteet kokonaisuudessaan vähentävät veron kiertämistä asianomaisilla aloilla.
            
            
               4 artikla
            
            
               Kumotaan täytäntöönpanopäätös (EU) 2015/1401 1 päivänä toukokuuta 2017. 
            
            
               5 artikla
            
            
               Tätä päätöstä sovelletaan 1 päivästä toukokuuta 2017 30 päivään huhtikuuta 2020.
            
            
               6 artikla
            
            
               Tämä päätös on osoitettu Italian tasavallalle.
            
            
               Tehty Brysselissä
            
         
         
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  EUVL L 217, 18.8.2015, s. 7–8. 
               
               
                  
                     (2)
                  Italian alv-palautusjärjestelmä uudistettiin rikkomusmenettelyn nro 2013/4080 seurauksena. Rikkomusmenettely on yhä meneillään, koska kaikkia kysymyksiä, kuten takauskustannusten takaisinmaksua, ei ole vielä ratkaistu.
               
               
                  
                     (3)
                  EUVL L 347, 11.12.2006, s. 1.
               
               
                  
                     (4)
                  Neuvoston täytäntöönpanopäätös (EU) 2015/1401, annettu 14 päivänä heinäkuuta 2015, Italialle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 206 ja 226 artiklasta poikkeava erityistoimenpide (EUVL L 217, 18.8.2015, s. 7).